6 algemene mites oor retinol ontbloot - Goeie Huishouding
Retinol, volgens die velsorghandelsmerk Paula's Choice, is die term wat vir die hele vitamien A-molekule gebruik word. Dit is een van die topbestanddele vir teenveroudering omdat dit bekend is vir sy selkommunikasie- en antioksidanteienskappe. Maar behalwe dat dit een van die eerste bestanddele is om na uit te kyk wanneer jy dit oorweeg om jou teenverouderingsroetine te verbeter, is retinol ook een van daardie bestanddele waarvoor mense versigtig is. (Sal dit my nie 'n uitslag gee nie? Sal dit my vel ruïneer?) Ons het navorsing oor 'n paar van die algemene wanopvattings oor retinol gedoen. In 'n neutedop? Moenie bang vir retinol wees nie!
1. Mite #1: Retinol behoort nooit bedags gebruik te word nie, want dit veroorsaak sonbrand
Hoewel sonlig kan veroorsaak dat retinol degenereer, wat dit minder doeltreffend maak, is dit nie retinol self wat meer sonskade op enige manier sal veroorsaak nie. Wanneer jy enige produk wat retinol bevat met 'n goeie dosis van 'n hoë SBF kombineer, sal jou gesig heeltemal oukei wees.
Lees: 7 tuisremedies vir sonbrand
2. Mite #2: Wanneer retinol 'n uitslag veroorsaak, moet jy dit onmiddellik ophou gebruik
Hoewel verskillende mense verskillend op retinol sal reageer, moet jy onthou dat dit 'n aktiewe bestanddeel is, en jou vel moet daaraan gewoond raak. Laat jou vel by die produk aanpas, maar natuurlik moet jy nie 'n produk aanhou gebruik wat 'n erge reaksie veroorsaak nie.
3. Mite #3: Retinol verdun die vel
Dis heeltemal onwaar. Retinol stimuleer trouens kollageenproduksie.
4. Mite #4: Retinol moet nooit rondom die oogarea gebruik word nie
Dit is net as die vel rondom jou oë uiters delikaat en vatbaar vir irritasie is. As jou oë erg brand nadat jy enige oogroom aangewend het, behoort jy nie daardie spesifieke produk te gebruik nie.
Lees: Wat is wimpergolwing en wat kan dit vir jou oë doen?
5. Mite #5: Retinol sal vinnig resultate lewer
Ongelukkig nie. Soos met enige velsorgroetine sal die resultate eers mettertyd sigbaar wees namate jou vel aanpas. En moet nooit net op produkte staatmaak om tekens van veroudering te verbeter nie – jy sal ook baat vind by 'n gesonde dieet, water en gereelde oefening.
6. Mite #6: Wanneer jy retinol gebruik, hoef jy nie jou vel af te skilfer nie, want retinol is 'n afskilferingsbestanddeel
Onwaar. Volgens die webwerf Paula's Choice is retinol 'n antioksidant met herstellende eienskappe wat jou vel sagter en plomper maak. Ander bestanddele soos alfahidroksisure (AHS) en butielhidroksi-anisool (BHA) is sure wat die dooie oppervlak van die vel beïnvloed en die vel laat afskilfer. Jy behoort hierdie bestanddele te kombineer, want retinol sal nie met sure bots nie.